มติ ครม.คุมค่ารักษาพยาบาล แต่ให้คิดแพงเท่าไหร่ก็ได้
ผมอ่าน มติ ครม. วันอังคารด้วยความงงๆ ครม.มีมติเห็นชอบ,ตามที่ กระทรวงพาณิชย์ เสนอให้ ค่ายา ค่าเวชภัณฑ์ ค่าบริการทางการแพทย์เป็นสินค้าและบริการที่ควบคุมราคา แต่ คุณสนธิรัตน์ สนธิจิรวงศ์ รัฐมนตรีพาณิชย์ ได้ชี้แจงเพิ่มเติมว่า การเป็นบริการควบคุมนั้น ไม่ได้หมายความว่าจะไปคุมราคาขั้นสูงสุดของการรักษาพยาบาล เพราะ การรักษาพยาบาลเป็นบริการที่มีความเฉพาะเจาะจงไม่ได้เป็นสินค้าทั่วไป,แต่จะมีการตั้ง คณะอนุกรรมการที่มีส่วนร่วมจากทุกฝ่าย เพื่อกำหนดมาตรการที่เป็นธรรมแก่ทุกฝ่ายที่เกี่ยวข้อง,รัฐมนตรีสนธิรัตน์ ย้ำว่า ไม่อยากให้ตลาดทุนตระหนกตกใจว่ารัฐจะเข้าไปควบคุมราคาสูงสุดในค่าบริการทางการแพทย์ ซึ่งไม่เป็นความจริง ครม.ต้องการให้เป็นธรรมแก่ทุกฝ่าย จึงให้กระทรวงพาณิชย์ร่วมกับอนุกรรมการไปดูแลการออกมาตรการที่เป็นธรรมและเหมาะสมกับทุกฝ่าย ท่านนายกฯ (พล.อ.ประยุทธ์ จันทร์โอชา) ก็เห็นชอบตามนี้ และเข้าใจดีว่า ในฝั่งประชาชนก็ต้องดูแลให้โปร่งใส ฝั่งผู้ประกอบการต้องแข่งขันได้ เติบโตได้ และเป็นเมดิคัลฮับต่อไปในอนาคต,หลังจากที่ รัฐมนตรีสนธิรัตน์ แถลงมติ ครม.จบ ราคาหุ้นกลุ่มโรงพยาบาลพุ่งขึ้นยกแผง ด้วยความดีใจ รพ.กรุงเทพ พุ่งขึ้นไปหุ้นละ 1 บาท บวกขึ้นไป 4.63% รพ.บำรุงราษฎร์ พุ่งขึ้นไปหุ้นละ 7 บาท บวก 3.95% (เวลา 16.00 น.) ไม่อยากจะมองโลกในแง่ร้ายว่า รัฐบาล คสช.เข้าข้างคนรวยอีกแล้ว แต่อ่านข่าวแล้วก็อดคิดแบบนั้นไม่ได้,ก่อนหน้านี้ต้นเดือนธันวาคม คุณประโยชน์ เพ็ญสุด รองอธิบดีกรมการค้าภายใน แถลงผลการหารือในเรื่องนี้ว่า กรมการค้าภายใน ได้หารือกับ สมาคมโรงพยาบาลเอกชนตัวแทนผู้ประกอบการโรงพยาบาลเอกชน ถึง แนวทางแก้ไขปัญหาค่ายาและค่ารักษาพยาบาลสูงเกินจริง ตามที่มีประชาชนร้องเรียนมา,คุณประโยชน์ กล่าวว่า เบื้องต้น ผู้ประกอบการโรงพยาบาลเอกชน เห็นชอบในหลักการที่จะร่วมมือกับ กระทรวงพาณิชย์ กระทรวงสาธารณสุข แก้ไขปัญหาดังกล่าวด้วยการ เผยแพร่ราคายาที่จำเป็นและค่ารักษาพยาบาลผ่านทางเว็บไซต์กลาง และเว็บไซต์ของโรงพยาบาลเอกชนแต่ละแห่ง เพื่อให้ประชาชนได้เปรียบเทียบราคา และตัดสินใจเข้ารักษาพยาบาล กำหนดดีเดย์ 13 เมษายน 2562 โรงพยาบาลเอกชนกว่า 100 แห่ง จะเผยแพร่ราคายาเบื้องต้นกว่า 1,000 รายการ จาก 5,000 กว่ารายการ และค่ารักษาพยาบาล ผ่านเว็บไซต์กลางและเว็บไซต์โรงพยาบาล เพื่อเป็นของขวัญปีใหม่ให้ประชาชน ซึ่งจะทำให้โรงพยาบาลเอกชนไม่กล้าคิดค่ายาและค่ารักษาพยาบาลแพงเกินความเหมาะสม,แต่ข้อตกลงนี้ ถูกมติ ครม. 22 มกราคมฉีกทิ้งโดยสิ้นเชิง และ ตั้งอนุกรรมการขึ้นมาพิจารณาใหม่ โดย ไม่มีการคุมราคายาและค่ารักษาพยาบาลขั้นสูงสุด ซึ่งไม่เพียงทำให้ค่ายาและค่ารักษาพยาบาลแพงขึ้นในอนาคต แต่ทำให้ ค่าประกันสุขภาพ แพงขึ้นไปด้วย,องค์การสหประชาชาติ ได้เรียกร้องให้รัฐบาลทุกประเทศ ตรวจสอบและบริหารจัดการราคายา เพื่อให้ประชาชนทุกคนสามารถเข้าถึงยารักษาโรคประเภทต่างๆและยาตัวใหม่ได้ แม้แต่ กระทรวงสาธารณสุขสหรัฐฯ ประเทศผู้ผลิตยารายใหญ่ของโลกก็เพิ่งออกเกณฑ์ใหม่มา ควบคุมราคายา โดยให้ บริษัทยาต้องระบุราคายาที่แท้จริงในโฆษณาทางโทรทัศน์ ถ้ายาตัวนั้นมีราคาสูงกว่า 35 ดอลลาร์ เพื่อ ปกป้องผู้บริโภคป้องกันไม่ให้ราคายาสูงเกินจริง รัฐบาลโดยประชาชนย่อมทำเพื่อประชาชน,แต่เรื่องอย่างนี้ บริษัทยา และ โรงพยาบาลเอกชน ต้องต่อต้านและล็อบบี้อยู่แล้ว,วันนี้ ผมขอแสดงความเสียใจกับคนไทยทุกคน กับ มติ ครม. รัฐบาล คสช. ครั้งนี้.,ลม เปลี่ยนทิศ
ตามที่ กระทรวงพาณิชย์ เสนอให้ ค่ายา ค่าเวชภัณฑ์ ค่าบริการทางการแพทย์เป็นสินค้าและบริการที่ควบคุมราคา แต่ คุณสนธิรัตน์ สนธิจิรวงศ์ รัฐมนตรีพาณิชย์ ได้ชี้แจงเพิ่มเติม
กระทรวงพาณิชย์,ค่ายา,ค่าเวชภัณฑ์,หมายเหตุประเทศไทย,ลม เปลี่ยนทิศ